b'\n_START_ARTICLE_\nTuomas Kauhanen\n_START_SECTION_\nHistoria\n_START_PARAGRAPH_\nKauhasen ura alkoi 2000-luvun alussa perustetussa N\xc3\xa4k\xc3\xb6kulma-yhtyeess\xc3\xa4, jonka toinen j\xc3\xa4sen oli h\xc3\xa4nen veljens\xc3\xa4 Simo (taiteilijanimelt\xc3\xa4 Ola). N\xc3\xa4k\xc3\xb6kulma julkaisi ensimm\xc3\xa4isen albuminsa Tulikasteen vuonna 2003. Albumilla Tuomas k\xc3\xa4ytti taiteilijanime\xc3\xa4 Eflekti. Toinen yhtye, jossa Kauhanen vaikutti, oli Area 04 Fam, jonka muita j\xc3\xa4seni\xc3\xa4 olivat Tuomaksen ja Olan lis\xc3\xa4ksi Doon ja MGI. A04:n debyyttialbumi Kovalla maalla julkaistiin alkuvuodesta 2006. T\xc3\xa4ll\xc3\xb6in taiteilijanimi Eflekti lyheni Efuksi. N\xc3\xa4k\xc3\xb6kulma julkaisi vuonna 2008 toisen albuminsa El\xc3\xa4 unelmaa tai kuole mukana, jota edelsi Odotusmusiikkia-niminen internetin v\xc3\xa4lityksyll\xc3\xa4 jaettu ilmaislevy. N\xc3\xa4k\xc3\xb6kulman oli tarkoitus julkaista Kaikki palaa kuitenkin -niminen albumi vuonna 2010, mutta yhtye vet\xc3\xa4ytyi tauolle ja julkaisi lopulta helmikuussa 2010 Odotusmusiikkia 2 -nimisen ilmaislevyn, joka sis\xc3\xa4lsi albumia varten tehtyj\xc3\xa4 kappaleita._NEWLINE_Kauhanen on julkaissut vuonna 2011 kolme soolokappaletta internetiss\xc3\xa4. Kappaleet \xe2\x80\x9dAsenneongelma\xe2\x80\x9d ja \xe2\x80\x9dKulutusjuhlat\xe2\x80\x9d ovat kuunneltavissa h\xc3\xa4nen SoundCloud-sivullaan. Kappaleet \xe2\x80\x9dAsenneongelma\xe2\x80\x9d ja \xe2\x80\x9dKatulaulu\xe2\x80\x9d l\xc3\xb6ytyv\xc3\xa4t h\xc3\xa4nen YouTube-kanavaltaan. Kauhasen ensimm\xc3\xa4inen sooloalbumi Sano vaan Tuomas julkaistiin 7. kes\xc3\xa4kuuta 2013. Albumin ensimm\xc3\xa4inen single "1985" julkaistiin 16. huhtikuuta 2012. Kappaleesta on julkaistu my\xc3\xb6s musiikkivideo. Sano vaan Tuomas -albumin toinen single Miksi naiset rakastuu renttuihin? julkaistiin 3. elokuuta 2012. Albumin kolmas single "Enkeli" julkaistiin 12. huhtikuuta 2013. Kappale voitti Suomen Virallisen Kes\xc3\xa4hitin tittelin vuonna 2013. Sano vaan Tuomas nousi parhaimmillaan Suomen virallisen albumilistan sijalle 16.'